CELEX: 32020D1807
Language: sl
Date: 2020-11-27 00:00:00
Title: Izvedbeni sklep Komisije (EU) 2020/1807 z dne 27. novembra 2020 o podaljšanju ukrepa, ki ga je sprejel izvršilni organ Združenega kraljestva Health and Safety Executive za dostopnost na trgu in uporabo biocidnega proizvoda Biobor JF, v skladu s členom 55(1) Uredbe (EU) št. 528/2012 Evropskega parlamenta in Sveta (notificirano pod dokumentarno številko C(2020) 8158) (Besedilo v angleškem jeziku je edino verodostojno)

1.12.2020   
               
               
                  SL
               
               
                  Uradni list Evropske unije
               
               
                  L 402/138
               
            
         IZVEDBENI SKLEP KOMISIJE (EU) 2020/1807
         z dne 27. novembra 2020
         o podaljšanju ukrepa, ki ga je sprejel izvršilni organ Združenega kraljestva Health and Safety Executive za dostopnost na trgu in uporabo biocidnega proizvoda Biobor JF, v skladu s členom 55(1) Uredbe (EU) št. 528/2012 Evropskega parlamenta in Sveta
         
            
               (notificirano pod dokumentarno številko C(2020) 8158)
            
         
         (Besedilo v angleškem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 528/2012 Evropskega parlamenta in Sveta z dne 22. maja 2012 o dostopnosti na trgu in uporabi biocidnih proizvodov (1) ter zlasti tretjega pododstavka člena 55(1) Uredbe v povezavi s členom 131 Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (2),
         ob upoštevanju naslednjega:
         
                     (1)
                  
                  
                     Izvršilni organ Združenega kraljestva Health and Safety Executive (v nadaljnjem besedilu: pristojni organ) je 30. aprila 2020 v skladu s prvim pododstavkom člena 55(1) Uredbe (EU) št. 528/2012 sprejel odločitev, da se do 27. oktobra 2020 dovoli dostopnost na trgu biocidnega proizvoda Biobor JF in njegova uporaba za preventivno in kurativno antimikrobično tretiranje rezervoarjev za gorivo in sistemov za dovajanje goriva zrakoplovov (v nadaljnjem besedilu: ukrep). Pristojni organ je v skladu z drugim pododstavkom člena 55(1) navedene uredbe Komisijo in pristojne organe drugih držav članic obvestil o tem ukrepu in razlogih zanj.
                  
               
                     (2)
                  
                  
                     Glede na informacije, ki jih je predložil pristojni organ, je bil ukrep potreben zaradi varovanja javnega zdravja. Parkiranje in skladiščenje zrakoplova omogoča, da se voda useda v gorivo. Mikrobiološko kontaminacijo povzročajo mikroorganizmi, kot so bakterije, plesni in kvasovke, ki rastejo v vodni usedlini in hranijo ogljikovodike v gorivu na stiku goriva z vodo. Mikrobiološka kontaminacija rezervoarjev za gorivo in sistemov za dovajanje goriva zrakoplovov, če se razvije, lahko povzroči napake v delovanju motorja zrakoplova in ogrozi njegovo plovnost ter s tem varnost potnikov in posadke. Zaradi pandemije COVID-19 in posledičnih omejitev letov so bili številni zrakoplovi začasno parkirani. Nemobilnost zrakoplovov je oteževalen dejavnik mikrobiološke kontaminacije.
                  
               
                     (3)
                  
                  
                     Biobor JF vsebuje 2,2’-(1-metiltrimetilendioksi)bis-(4-metil-1,3,2-dioksaborinan) (številka CAS 2665-13-6) in 2,2’-oksibis (4,4,6-trimetil-1,3,2-dioksaborinan) (številka CAS 14697-50-8), aktivni snovi za uporabo v biocidnih proizvodih vrste proizvodov 6 kot sredstvih za konzerviranje proizvodov med shranjevanjem, kot so opredeljeni v Prilogi V k Uredbi (EU) št. 528/2012. Ker navedeni aktivni snovi nista vključeni v delovni program (3) za sistematično preverjanje vseh obstoječih aktivnih snovi, ki jih vsebujejo biocidni proizvodi, iz Uredbe (EU) št. 528/2012, ju je treba oceniti in odobriti, preden se biocidni proizvodi, ki ju vsebujejo, lahko dovolijo na nacionalni ravni ali ravni Unije.
                  
               
                     (4)
                  
                  
                     Komisija je 20. avgusta 2020 prejela utemeljeno zahtevo pristojnega organa za podaljšanje ukrepa v skladu s tretjim pododstavkom člena 55(1) Uredbe (EU) št. 528/2012. Utemeljena zahteva je bila podana na podlagi pomislekov, da bi bila lahko varnost zračnega prometa še naprej ogrožena zaradi mikrobiološke kontaminacije rezervoarjev za gorivo in sistemov za dovajanje goriva zrakoplovov, ter argumenta, da je Biobor JF bistvenega pomena za nadzor nad tako mikrobiološko kontaminacijo.
                  
               
                     (5)
                  
                  
                     Glede na informacije, ki jih je predložil pristojni organ, je bil edini alternativni biocidni proizvod, ki so ga proizvajalci zrakoplovov in motorjev priporočili za tretiranje mikrobiološke kontaminacije, marca 2020 umaknjen s trga zaradi resnih motenj v delovanju motorja, ugotovljenih po tretiranju z navedenim proizvodom.
                  
               
                     (6)
                  
                  
                     Kot je navedel pristojni organ, je alternativni postopek za tretiranje obstoječe mikrobiološke kontaminacije ročno odstranjevanje v rezervoarju po praznjenju in splakovanju zrakoplova. To morda ni vedno mogoče ob dodatnih vzdrževalnih ukrepih, ki so potrebni, kadar je zrakoplov parkiran ali hranjen daljše obdobje. Poleg tega bi bili pri ročnem čiščenju kontaminiranih rezervoarjev delavci izpostavljeni strupenim plinom in bi se mu zato bilo treba izogibati.
                  
               
                     (7)
                  
                  
                     Glede na informacije, ki jih je predložil pristojni organ, je proizvajalec Biobor JF sprejel ukrepe za redno izdajo dovoljenja za proizvod, v bližnji prihodnosti pa naj bi vložil vlogo za odobritev aktivnih snovi, ki jih proizvod vsebuje. Odobritev aktivnih snovi in poznejše dovoljenje za biocidni proizvod bi bila trajna rešitev za prihodnost, vendar bo za dokončanje navedenih postopkov potrebnega precej časa.
                  
               
                     (8)
                  
                  
                     Ker bi lahko pomanjkanje nadzora nad mikrobiološko kontaminacijo rezervoarjev za gorivo in sistemov za dovajanje goriva zrakoplovov ogrozilo varnost zračnega prometa in te nevarnosti ni mogoče ustrezno omejiti z uporabo drugega biocidnega proizvoda ali na drug način, je primerno pristojnemu organu Združenega kraljestva dovoliti, da ukrep podaljša.
                  
               
                     (9)
                  
                  
                     Ker je ukrep prenehal veljati 28. oktobra 2020, bi moral imeti ta sklep retroaktivni učinek.
                  
               
                     (10)
                  
                  
                     Ukrepi iz tega sklepa so v skladu z mnenjem Stalnega odbora za biocidne proizvode –
                  
               SPREJELA NASLEDNJI SKLEP:
         
            Člen 1
            Izvršilni organ Združenega kraljestva Health and Safety Executive lahko podaljša dovoljenje za dostopnost na trgu in uporabo biocidnega proizvoda Biobor JF in njegovo uporabo za preventivno in kurativno antimikrobično tretiranje rezervoarjev za gorivo in sistemov za dovajanje goriva zrakoplovov do konca prehodnega obdobja iz Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo oziroma do 1. maja 2022, kar nastopi prej.
            Za Severno Irsko pa se lahko to dovoljenje podaljša do 1. maja 2022.
         
         
            Člen 2
            Ta sklep je naslovljen na izvršilni organ Združenega kraljestva Health and Safety Executive.
            Uporablja se od 28. oktobra 2020.
         
         
            V Bruslju, 27. novembra 2020
            
               
                  Za Komisijo
               
               Stela KIRIAKIDES
               
                  Članica Komisije
               
            
         
         
            (1)  UL L 167, 27.6.2012, str. 1.
         
            (2)  UL L 29, 31.1.2020, str. 7.
         
            (3)  Priloga II k Delegirani uredbi Komisije (EU) št. 1062/2014 z dne 4. avgusta 2014 o delovnem programu za sistematično preverjanje vseh obstoječih aktivnih snovi, ki jih vsebujejo biocidni proizvodi, iz Uredbe (EU) št. 528/2012 Evropskega parlamenta in Sveta (UL L 294, 10.10.2014, str. 1).